ΑΠΟΦΑΣΗ ΤΗΣ ΕΠΙΤΡΟΠΗΣ της 23ης Μαΐου 1973 περί υποχρεώσεως των επιχειρήσεων της βιομηχανίας χάλυβος να δημοσιεύουν τους πίνακες τιμών μεταφοράς για διαδρομές που περιλαμβάνουν ενδοκοινοτική θαλάσσια σύνδεση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος, και ιδίως τα άρθρα 2 έως 5, 60 και 95 πρώτο και δεύτερο εδάφιο,

κατόπιν διαβουλεύσεων με τη συμβουλευτική επιτροπή και με σύμφωνη και ομόφωνη γνώμη του Συμβουλίου Υπουργών,

Εκτιμώντας:

ότι η διεύρυνση της Κοινής Αγοράς με την προσχώρηση στις Ευρωπαϊκές Κοινότητες των Βασιλείων της Δανίας, της Ιρλανδίας και του Ηνωμένου Βασιλείου της Μεγάλης Βρεττανίας και Βορείου Ιρλανδίας, θα έχει ως αποτέλεσμα ένα σημαντικό μέρος του ενδοκοινοτικού εμπορίου σε προϊόντα σιδήρου και χάλυβος να διεξάγεται δια θαλάσσης-

ότι η καθιέρωση δημοσιεύσεως των ενδοκοινοτικών θαλασσίων ναύλων δυνάμει του άρθρου 70 της συνθήκης θα απαιτήσει την λεπτομερειακή εξέταση των ειδικών προβλημάτων των θαλασσίων μεταφορών στο εσωτερικό της διευρυνθείσης Κοινότητος, ότι επομένως η καθιέρωση του συστήματος αυτού θα απαιτήσει ορισμένο χρόνο-

ότι, εξάλλου, θεωρείται αναγκαίο αμέσως μετά την προσχώρηση των νέων Κρατών να καθιερωθεί σύστημα που να επιτρέπει στους παραγωγούς και αγοραστές προϊόντων σιδήρου και χάλυβος να πληροφορούνται το κόστος των θαλασσίων μεταφορών στις περιπτώσεις όπου οι μεταφορές οργανώνονται από τον πωλητή- ότι ο στόχος αυτός δύναται να επιτευχθεί με την επιβολή υποχρεώσεως στις επιχειρήσεις σιδήρου και χάλυβος της διευρυνθείσης Κοινότητος να συμπεριλαμβάνουν στους δημοσιευομένους καταλόγους τους τους πίνακες των ναύλων θαλασσίας μεταφοράς στις περιπτώσεις που αναλαμβάνουν τη μεταφορά-

ότι εν τούτοις η δημοσίευση του πίνακος μεταφοράς δεν αφαιρεί από τον αγοραστή το δικαίωμα να αναλάβει ο ίδιος τη μεταφορά των προϊόντων που αγόρασε-

ότι υπάρχει λόγος να υποχρεωθούν οι επιχειρήσεις της βιομηχανίας σιδήρου και χάλυβος να περιλαμβάνουν στα τιμολόγια τις τιμές μεταφοράς που έχουν δημοσιεύσει, ότι πρέπει να καθορισθούν οι λεπτομέρειες δημοσιεύσεως και εφαρμογής των πινάκων των ναύλων θαλασσίας μεταφοράς-

ότι πρέπει να εξασφαλισθεί ο σεβασμός της υποχρεώσεως δημοσιεύσεως και εφαρμογής των πινάκων των ναύλων θαλασσίας μεταφοράς- ότι η απόφαση προβλέπει, κατά συνέπεια, την εφαρμογή των κυρώσεων που προβλέπονται στο άρθρο 64 της συνθήκης σε περίπτωση παραβάσεως των διατάξεων της αποφάσεως αυτής-

ότι με τις διατάξεις του άρθρου 5 της συνθήκης η Κοινότητα επιφορτίζεται ιδίως με το έργο να εξασφαλίσει την καθιέρωση, τη διατήρηση και την τήρηση συνθηκών ανταγωνισμού- ότι προς τούτο η δημοσίευση και εφαρμογή των ναύλων θαλασσίας μεταφοράς είναι αναγκαία μέχρις ότου καταστεί δυνατή η δημοσίευση των θαλασσίων ναύλων όπως προβλέπεται από το άρθρο 70 της συνθήκης- ότι η υποχρέωση δημοσιεύσεως και εφαρμογής αυτών των πινάκων δεν προβλέπεται σαφώς από τη συνθήκη- ότι αυτή η υποχρέωση αποτελεί, κατά συνέπεια, περίπτωση μη προβλεπόμενη από τη συνθήκη κατά την έννοια του άρθρου 95 παράγραφοι 1 και 2,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι επιχειρήσεις της βιομηχανίας σιδήρου και χάλυβος, που πραγματοποιούν μέσα στην Κοινή Αγορά πωλήσεις προϊόντων σιδήρου και χάλυβος σύμφωνα με το άρθρο 81 της συνθήκης ΕΚΑΧ, ο προορισμός των οποίων συνεπάγεται θαλάσσια μεταφορά, υποχρεούνται να δημοσιεύουν τους πίνακες των θαλασσίων ναύλων για τις κύριες θαλάσσιες εμπορικές γραμμές τους.

Οι επιχειρήσεις δύνανται να εκπληρούν την υποχρέωση αυτή με τη δημοσίευση των πινάκων των ναύλων μεταφοράς από το σημείο βάσεως στο λιμένα εκφορτώσεως.

Άρθρο 2

1. Οι πίνακες ναύλων θαλασσίας μεταφοράς θα περιλάβουν τα έξοδα φορτώσεως στο λιμένα φορτώσεως, το ναυτικό ναύλο, τα λιμενικά τέλη στους λιμένες φορτώσεως και εκφορτώσεως και την ασφάλεια.

Αν οι δημοσιευόμενοι πίνακες περιλαμβάνουν και άλλα στοιχεία, αυτά πρέπει να καθορίζονται ειδικά.

2. Στις περιπτώσεις που οι επιχειρήσεις αποφασίζουν να δημοσιεύουν τους πίνακες των ναύλων θαλασσίας μεταφοράς από το σημείο βάσεως στον θαλάσσιο λιμένα εκφορτώσεως, θα περιλαμβάνουν στους πίνακες, εκτός των στοιχείων που αναφέρονται στην παράγραφο 1 του παρόντος άρθρου, το κόστος μεταφοράς στον λιμένα φορτώσεως.

3. Οι πίνακες δύνανται να αναφέρονται είτε ειδικά σε ένα θαλάσσιο λιμένα είτε σε ομάδες διαφόρων λιμένων μιας περιορισμένης γεωγραφικής περιοχής με ιδιαίτερα χαρακτηριστικά.

4. Οι πίνακες ναύλων μεταφοράς δύνανται να καταρτίζονται για κάθε κύρια κατηγορία προϊόντων και κατά κατηγορίες ποσοτήτων.

5. Οι επιχειρήσεις υποχρεούνται να ενεργούν κατά τρόπο ώστε οι πίνακες που δημοσιεύουν να αντανακλούν με τη μεγαλύτερη δυνατή ακρίβεια το πραγματικό κόστος της μεταφοράς.

Άρθρο 3

Οι επιχειρήσεις που αναλαμβάνουν τη μεταφορά των προϊόντων τους υποχρεούνται να περιλαμβάνουν στα τιμολόγια τη μεταφορά αυτή σύμφωνα με τους όρους των δημοσιευμένων πινάκων.

Άρθρο 4

1. Οι πίνακες τιμών μεταφοράς εφαρμόζονται το ενωρίτερο δύο πλήρεις ημέρες μετά την κοινοποίησή τους στην Επιτροπή.

2. Οι πίνακες των τιμών μεταφοράς πρέπει να γνωστοποιούνται από τις επιχειρήσεις, σε κάθε ενδιαφερόμενο, κατόπιν αιτήσεώς του.

3. Η Επιτροπή δύναται να αποφασίσει να εξασφαλίσει η ίδια τη δημοσίευσή τους.

Άρθρο 5

1. Οι επιχειρήσεις και οι δικές τους οργανώσεις πωλήσεων οφείλουν να υποχρεώνουν τους μεσάζοντες κατά το άρθρο 8 της αποφάσεως 30/53, να τηρούν τους κανόνες που καθορίζονται στο ανωτέρω άρθρο 3.

2. Οι επιχειρήσεις θεωρούνται υπεύθυνες για τις παραβάσεις αυτών των κανόνων από τους μεσάζοντες.

Άρθρο 6

Σε περίπτωση παραβάσεως εκ μέρους επιχειρήσεως των κανόνων της παρούσας αποφάσεως, εφαρμόζονται οι διατάξεις του άρθρου 64 της συνθήκης.

Άρθρο 7

Η παρούσα απόφαση αρχίζει να ισχύει την 1η Ιουνίου 1973.

Έγινε στις Βρυξέλλες, στις 23 Μαΐου 1973.

Για την Επιτροπή

Ο Πρόεδρος

Francois-Xavier ORTOLI